
[bookmark: _Hlk26280505]“Par Eiropas Savienības Lauksaimniecības un zivsaimniecības ministru padomes 2021. gada 28.–29. jūnija sanāksmē izskatāmajiem jautājumiem” 

I. Ministru padomes sanāksmes darba kārtība un Latvijas nacionālās pozīcijas

Š. g. 28.–29. jūnijā Luksemburgā notiks Eiropas Savienības (turpmāk – ES) Lauksaimniecības un zivsaimniecības ministru padomes sanāksme. Darba kārtības diskusiju daļā ietverti seši jautājumi. 

Uz Ministru kabineta sēdi pozīcija ir sagatavota par darba kārtības
5. punktu “Bišu aizsardzības mērķa noteikšana saistībā ar Eiropas Pārtikas un nekaitīguma iestādes Bišu vadlīniju dokumentu” un 7. punktu “Priekšlikums Eiropas Parlamenta un Padomes regulai, ar ko groza Padomes Regulu (EK) Nr. 1224/2009 un attiecībā uz zivsaimniecības kontroli groza Padomes Regulas (EK) Nr. 768/2005, (EK) Nr. 1967/2006, (EK) Nr. 1005/2008 un Eiropas Parlamenta un Padomes Regulu (ES) 2016/1139”.

Uz Ministru kabineta sēdi pozīcija nav sagatavota par darba kārtības
3. punktu “Paziņojums par pašreizējo situāciju Kopējā zivsaimniecības politikā un konsultācijas par zvejas iespējām 2022. gadam”, jo informatīvā ziņojuma sagatavošanas brīdī diskusiju dokuments nav izplatīts;
4. punktu “Bioloģiskās kontroles līdzekļu (makroorganismu) izmantošana pret augiem kaitīgajiem organismiem”, jo spēkā ir Ministru kabineta 2021. gada 18. marta sēdē apstiprinātā pozīcija Nr. 1 “Par Padomes lēmumu, ar kuru Komisijai tiek lūgts iesniegt pētījumu par situāciju un iespējām Eiropas Savienībā attiecībā uz bioloģiskās kontroles līdzekļu importu, novērtēšanu, ražošanu un tirdzniecību Savienības teritorijā, un attiecīgā gadījumā priekšlikumu, ņemot vērā pētījuma rezultātus ”;
6. punktu “Tirgus situācija”, jo informatīvā ziņojuma sagatavošanas brīdī diskusiju dokuments nav izplatīts;
8. punktu “Kopējās lauksaimniecības politikas reformas pakete laikaposmam pēc 2020. gada”, jo spēkā ir Ministru kabineta 2018. gada 10. jūlija sēdē apstiprinātā pozīcija Nr. 1 “Priekšlikums Eiropas Parlamenta un Padomes regulai, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstība (ELFLA), un ar ko atceļ Eiropas Parlamenta un Padomes regulu (ES) Nr. 1305/2013 un Eiropas Parlamenta un Padomes Regulu (ES) Nr. 1307/2013”, “Priekšlikums Eiropas Parlamenta un Padomes Regulai par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013” un “Priekšlikums Eiropas Parlamenta un Padomes regulai, ar ko groza Regulu (ES) Nr. 1308/2013, ar ko izveido lauksaimniecības produktu kopīgu organizāciju, Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām, Regulu (ES) Nr. 251/2014 par aromatizētu vīna produktu definīciju, parakstu, noformējumu, marķējumu un ģeogrāfiskās izcelsmes norāžu aizsardzību, Regulu (ES) Nr. 228/2013, ar ko ievieš īpašus pasākumus lauksaimniecības jomā attālākajiem Eiropas Savienības reģioniem, un Regulu (ES) Nr. 229/2013, ar ko nosaka īpašus pasākumus lauksaimniecībā par labu Egejas jūras nelielajām salām”;

Darba kārtības 3. punkts “Paziņojums par kopējās zivsaimniecības politikas pašreizējo stāvokli un apspriešanās par zvejas iespējām 2022. gadam”
Komisijas sniegta informācija un viedokļu apmaiņa

Eiropas Komisijas (turpmāk – Komisija) paziņojumā par pašreizējo stāvokli Kopējā zivsaimniecības politikā (turpmāk – KZP) un apspriešanās par zvejas iespējām 2022. gadam (turpmāk – paziņojums) tiek izklāstīti principi un Komisijas redzējums par to, kā būtu jānosaka kopējā pieļaujamā nozveja (turpmāk – KPN) un piepūles apjoms ES ūdeņos un ES zvejniekiem 2022. gadā. Pamatā plānots piemērot zinātnes padomu, maksimālās ilgtspējīgās ieguves principus un daudzgadu pārvaldības plānu nosacījumus.

Latvijas nostāja
Latvija atbalsta savlaicīgu diskusijas uzsākšanu par 2022. gada zvejas iespējām, kas ir jānosaka, ievērojot vispārējos KPN noteikšanas principus. 
Latvija uzskata, ka sākotnēji diskusijas par minēto jautājumu nepieciešamas gan ar nozares ekspertiem un ES Padomes darba grupā, gan – saistībā ar zvejas iespējām Baltijas jūrā – arī Baltijas jūras reģionālajā forumā BALTFISH, kurā Latvija no 1. jūlija būs prezidentvalsts.

Darba kārtības 4. punkts “Bioloģiskās kontroles līdzekļu (makroorganismu) izmantošana pret augiem kaitīgajiem organismiem”
Pieņemšana

2021. gada 8. februārī tika publicēts priekšlikums Padomes lēmumam, ar kuru Komisijai tiek lūgts iesniegt pētījumu par situāciju un iespējām Eiropas Savienībā attiecībā uz bioloģiskās kontroles līdzekļu importu, novērtēšanu, ražošanu un tirdzniecību Savienības teritorijā un attiecīgā gadījumā priekšlikumu, ņemot vērā pētījuma rezultātus (turpmāk – Lēmuma projekts).
Lēmuma projekts paredz, ka Komisijai līdz 2022. gada 30. jūnijam Padomei ir jāiesniedz pētījums par situāciju un iespējām attiecībā uz bioloģiskās kontroles līdzekļu importu, ražošanu, novērtēšanu un tirdzniecību ES, kurš veicinātu procedūru harmonizāciju visā ES, paātrinātu līdzekļu pieejamību tirgū, kā arī veicinātu inovācijas un drošu bioloģisko kontroles līdzekļu lietošanu. Lēmuma projektā noteikts, ka Komisija iesniedz priekšlikumu Padomei, pamatojoties uz iepriekšminētā pētījuma rezultātiem, vai informē Padomi par citu pasākumu nepieciešamību.
Augu veselības nozīme un efektīvu, videi draudzīgu un drošu augu kaitēkļu apkarošanas līdzekļu pieejamība gan patērētājiem, gan lietotājiem ir galvenie jautājumi kopējā lauksaimniecības, mežsaimniecības un ES dabas aizsardzības politikā. Tādēļ ir svarīgi apsvērt alternatīvas pieejas, lai samazinātu atkarību no ķīmiskajiem augu aizsardzības līdzekļiem (turpmāk – AAL). Viena no alternatīvām ir bioloģiskie kontroles līdzekļi – kukaiņi, ērces, nematodes (turpmāk – dzīvos organismus saturoši AAL).
Dzīvos organismus saturoši AAL ir kaitēkļu dabiskie ienaidnieki, un tos var izmantot kultūraugu kaitēkļu ierobežošanai. Tomēr bioloģiskajiem kontroles līdzekļiem ir nepieciešami optimāli apkārtējās vides apstākļi (temperatūra, relatīvais gaisa mitrums), lai tie sekmīgi attīstītos un ierobežotu kaitēkļus. Dzīvos organismus saturošu AAL iedarbības spektrs ir šaurs, jo tie iznīcina vai parazitē tikai konkrētu kaitēkļu sugu, kā arī tie ir jāizlieto 1–2 dienu laikā pēc saņemšanas no ražotāja. Optimālos apstākļus bioloģiskajiem kontroles līdzekļiem var sekmīgi nodrošināt segtās platībās, taču atklātā laukā vides apstākļi mēdz būt mainīgi un ne vienmēr optimāli dzīvo organismu attīstībai, tāpēc iespējas izmantot bioloģiskos kontroles līdzekļus atklātā laukā, lai aizstātu ķīmiskos AAL kaitēkļu ierobežošanā, ir atkarīgas no katras valsts vides apstākļiem.
Kopš Lēmuma projekta prezentēšanas š.g. 22.–23. marta MP sanāksmē ir notikušas vairākas Padomes darba grupu sanāksmes  un dalībvalstis un Komisija ir vienojušās par Lēmuma projekta gala versiju.

Latvijas nostāja
Latvija atbalsta Lēmuma projektu un tā apstiprināšanu š.g. 28.–29. jūnija MP sanāksmē.

Darba kārtības 5. punkts “Bišu aizsardzības mērķa noteikšana saistībā ar Eiropas Pārtikas un nekaitīguma iestādes Bišu vadlīniju dokumentu”
Komisijas prezentācija un viedokļu apmaiņa
[bookmark: _Hlk74725749]Saskaņā ar Eiropas Parlamenta un Padomes regulas Nr. 1107/2009 par augu aizsardzības līdzekļu laišanu tirgū principu tos drīkst atļaut reģistrēt un izplatīt tikai tad, ja tiem nav ietekmes uz vidi, tostarp uz apputeksnētājiem (bitēm).
Pēc Komisijas pieprasījuma Eiropas Pārtikas nekaitīguma iestāde (turpmāk – EFSA) pārskata 2013. gada vadlīnijas par AAL riska izvērtējumu uz bitēm. Lai EFSA varētu pabeigt šo vadlīniju pārskatīšanu, Komisija uzskata, ka dalībvalstīm būtu jāvienojas par maksimāli pieļaujamo bišu saimju apdraudējuma slieksni.
Patlaban, reģistrējot AAL, riska novērtējumam uz bitēm izmanto 2002. gada vadlīnijas, kas nenosaka maksimālo pieļaujamo bišu saimju apdraudējuma slieksni. 
2013. gada EFSA vadlīnijās maksimālais pieļaujamais bišu saimju apdraudējuma slieksnis ieteikts 7 % apmērā, pamatojoties uz ekspertu analīzi, ko biškopji spētu novērot praksē. Jau vairākus gadus Komisija rosina izmantot un apstiprināt 2013. gada vadlīnijas, tomēr Augu, dzīvnieku, pārtikas un barības pastāvīgā komiteja šo dokumentu līdz šim nav apstiprinājusi, jo uzskata, ka šādu slieksni nav iespējams noteikt, kā arī nebūs iespējams veikt lauka pētījumus, lai izmērītu tik mazas variācijas bišu saimes lielumā.
	2020. gada jūnijā EFSA ierosināja četras iespējamās pieejas maksimālā pieļaujamā bišu saimju apdraudējuma sliekšņa noteikšanai 2013. gada vadlīniju pārskatīšanas kontekstā. Lielākā daļa dalībvalstu atbalstīja pieeju, kurā ņemts vērā bišu saimju lieluma dabiskais mainīgums, t.i., ka medus bišu saimes lielums visu gadu mainās saistībā ar virkni faktoru, kas nav AAL iedarbība (piemēram, laikapstākļi, barības nodrošinājums utt.). EFSA īstenoja daudzas dabiskās mainības simulācijas un 2021. gada janvārī iepazīstināja ar rezultātiem dalībvalstis un ieinteresētās personas, kā arī sniedza izvērstu informāciju par tādu lauka pētījumu izveidi, kas būtu nepieciešami, lai varētu droši izmērīt bišu saimes lieluma samazinājumu.
Augu, dzīvnieku, pārtikas un barības pastāvīgās komitejas sanāksmē 2021. gada martā visas dalībvalstis vienojās, ka EFSA īstenotās medus bišu saimes lieluma dabiskās mainības simulāciju rezultāti bijuši konservatīvāki nekā praksē novērotie, tāpēc maksimālā pieļaujamā bišu saimju apdraudējuma sliekšņa noteikšana šajā simulācijā sniedz pietiekamu aizsardzību. Dalībvalstis vienojās ņemt vērā arī lauka pētījumu praktisko pusi, jo citādi nebūtu iespējams praktiski izmērīt, vai bišu aizsardzības mērķis ir sasniegts. Par konkrētu maksimāli pieļaujamo bišu saimju apdraudējuma slieksni dalībvalstīm pašlaik ir atšķirīgi viedokļi.
	Eiropas Parlamenta Vides, sabiedrības veselības un pārtikas nekaitīguma komiteja atbalsta 7% mērķi un norāda, ka lēmums jāpieņem politiskā līmenī. 
[bookmark: _Hlk74726058]Komisija ierosina kā sākumpunktu diskusijai par bišu saimes lieluma samazināšanos noteikt mērķi 10 % apmērā, norādot, ka šis slieksnis ir ļoti ambiciozs un tehniski izmērāms (Ekonomiskās sadarbības un attīstības organizācijas vadlīnijas patlaban pieļauj 20–25 % samazināšanos). Tāpat Komisija ir gatava izvirzīt zemāku bišu saimju apdraudējuma slieksni, ja dalībvalstis to atzīst par tehniski iespējamu un ir politiskais atbalsts starp dalībvalstīm un Eiropas Parlamentu.

Latvijas nostāja 
[bookmark: _Hlk74657524][bookmark: _Hlk74743473][bookmark: _Hlk74645373][bookmark: _Hlk74645411]Zinātniskais darbs pie 2013. gada vadlīniju pārskatīšanas turpinās, un EFSA vēl nav publicējusi konkrētus priekšlikumus par iespējamo bišu saimju apdraudējuma slieksni, tādēļ Latvija uzskata, ka vienoties par pieļaujamajiem bišu saimju apdraudējuma sliekšņiem politiskā līmenī būtu iespējams tikai pēc zinātniski pamatotu EFSA ieteikumu publicēšanas.
Tādējādi Latvija šobrīd nevar izteikt viedokli vai sniegt atbalstu kādam no šobrīd piedāvātajiem pieļaujamajiem bišu saimju apdraudējuma sliekšņiem. 

Darba kārtības 6. punkts “Tirgus situācija”
Komisijas sniegta informācija un viedokļu apmaiņa
Komisija informēs par situāciju galvenajos lauksaimniecības produktu tirgos.
Latvijas lauksaimniecības un pārtikas produktu nozares un tirgi izjūt Covid-19 negatīvo ietekmi kopš 2020. gada marta, kaut arī pandēmijas ietekme uz lauksaimniecības un pārtikas nozari nebija tik kritiska, kā sākotnēji tika prognozēts. Tomēr atsevišķas nozares pandēmija ietekmē būtiski, īpaši tās nozares, kas atkarīgas no eksporta, tostarp piena un piena produktu, kā arī liellopu gaļas nozari. 
Gan Latvijā, gan ārējos lauksaimniecības un pārtikas produktu tirgos joprojām ir spēkā dažādi ierobežojumi, kas saistīti ar Covid-19 izplatības mazināšanu, un tirgus tendences liecina, ka situācija lauksaimniecības sektorā saglabājas nestabila un jūtīga.
Piena nozare
Piena un piena produktu nozare Latvijā Covid-19 ietekmi 2020. gadā izjuta diezgan spēcīgi. Piena nozare Latvijā ir izteikti atkarīga no eksporta, un, tā kā pandēmija skāra arī Latvijas lielākos eksporta galamērķus, kopējais tirgus pieprasījums pēc piena produktiem samazinājās, pazeminoties arī ražotāju iepirkuma cenai. Piena produktu eksports 2020. gadā samazinājās kopumā par 3 % (vērtības izteiksmē) salīdzinājumā ar 2019. gadu. 
Latvijā 2020. gada vidējā piena iepirkuma cena bija par 5 % zemāka nekā vidēji trīs iepriekšējos gados. 2021 .gada aprīlī piena iepirkuma cena Latvijā bija 30,52 EUR/100 kg jeb par 7 % augstāka nekā pirms gada. Piena iepirkuma cena sāka palielināties 2020. gada otrajā pusē, un kāpums turpinās arī 2021. gadā, tādēļ patlaban situāciju piena nozarē var vērtēt kā salīdzinoši stabilu.
Vājpiena pulvera cena Latvijā ir izteikti nevienmērīga un svārstīga. Cenu līmenis saglabājas augsts arī 2021. gadā, bet aprīļa mēnesī cena bija 2830 EUR par tonnu, kas ir par 4 % mazāk nekā pirms gada.
Sviesta cenai samazinājuma tendence turpinās jau no 2018. gada beigām, bet 2020. gadā tā noturējās salīdzinoši stabila. 2021. gada aprīlī ražotāja cena sviestam bija 4510 EUR/t jeb par 1% vairāk nekā pirms gada.
Čedaras siera cena no 2020. gada marta līdz jūnijam pazeminājās kopumā par 17 %, taču turpmāk ir vērojams pakāpenisks cenas pieaugums. 2021. gada aprīlī Čedaras siera cena bija 3270 EUR/t, kas ir par 0,6% vairāk nekā pirms gada.  
Cūkkopības nozare
2021. gada maijā cūkgaļas vidējā iepirkuma cena Latvijā (155,3 EUR/100 kg) ir par 2 % augstāka salīdzinājumā ar cenu pirms gada, taču šāds cenas līmenis joprojām ir zem ražošanas pašizmaksas (~1700 EUR/tonnu). Cūkgaļas cenu pieaugums ir vērojams kopš 2021. gada marta. 
2020. gadā Covid-19 ietekmē būtībā nepārtraukti bija vērojama cūkgaļas iepirkuma cenas pazemināšanās, īpaši pēdējā 2020. gada ceturksnī, un tas ievērojami ietekmēja cūkaudzētāju finansiālo situāciju, samazinot ieņēmumus un pasliktinot to dzīvotspēju un maksātspēju. Laikā no 2020. gada novembra līdz 2021. gada janvārim cūkkopības nozares ražotāju kopējie ieņēmumi bija samazinājušies par 36 % salīdzinājumā ar vidējo ceturkšņa rādītāju 2019. gadā.
Liellopu gaļas nozare
Latvijā 2021. gada janvārī–februārī liellopu gaļas ražošana bija samazinājusies par 8,8 % salīdzinājumā ar 2020. gada janvāra–februāra periodu. Ražošana ES attiecīgajā periodā ir samazinājusies par 9,7%. Kopš 2021. gada sākuma bažas raisa augstās lopbarības (soja, rapsis) izmaksas, kas samazina ražotāju ienākumus.
Liellopu gaļas cena Latvijā ir svārstīga. 2021. gada aprīlī liellopu gaļas cena Latvijā bija 261,39 EUR par 100 kg jeb par 3 % zemāka nekā pirms gada. 
Graudkopības nozare
Latvijas graudu eksporta apgrozījums vērtības izteiksmē 2021. gada janvārī–februārī salīdzinājumā ar iepriekšējā gada atbilstošo periodu bija pieaudzis par 37,6 % un sasniedza 109,2 milj. EUR. 
Kopumā Latvijā 2021. gada janvārī–februārī eksportēto graudu apjoms bija 109,2 milj. EUR apmērā – par 18,5 % vairāk nekā gadu iepriekš atbilstošajā pārskata periodā.
Kopumā graudaugu cenas Latvijā 2021. gada aprīlī ir pieaugušas salīdzinājumā ar situāciju pirms gada. Lielākais kāpums vērojams lopbarības graudaugiem: miežu cena pieaugusi par 22,5 %, kviešu cena – par 11,4 %.
Kviešu cenu 2021. gada pirmajā ceturksnī ietekmēja ziņas par Krievijas ierobežojumiem, kas paredz eksporta kvotas ieviešanu laikā no 2021. gada 15. februāra līdz 30. jūnijam, kā arī Ķīnas lopbarības pieprasījuma palielināšanās. Latvijā kopumā kviešu cena ir stabila, un 2021. gada aprīļa vidējās pārtikas kviešu un lopbarības kviešu cenas Latvijā ir attiecīgi 206,3 EUR/t un 194 EUR/t, tas ir, par 8 % un 12,2 % augstāka nekā pirms gada attiecīgajā periodā. 
Cukura nozare
Latvijā 2021. gada pirmajos piecos mēnešos cukura mazumtirdzniecības cena saglabājas stabila. 2021. gada maijā vidējā mazumtirdzniecības cena cukuram Latvijā bija 730 EUR/t – par 2,7 % mazāk nekā pirms gada.
2021. gada janvārī–februārī salīdzinājumā ar 2020. gada atbilstošo periodu Latvijā baltā cukura importa apjoms ir samazinājies par 2 %. 

Latvijas nostāja
[bookmark: _Hlk74724938]Patlaban tirgū vērojamas pozitīvas tendences, tomēr Latvija situāciju joprojām vērtē kā nestabilu un jūtīgu, turklāt atsevišķas nozares joprojām nav atguvušās no pandēmijas ietekmes un arī tirgus pieprasījums pilnībā vēl nav atjaunojies.
[bookmark: _Hlk66287796]Tādēļ Latvija aicina Komisiju turpināt ciešu tirgus situācijas uzraudzību un pēc nepieciešamības laikus un atbilstošā apmērā īstenot nepieciešamos atbalsta pasākumus.

[bookmark: _Hlk74724976]Darba kārtības 7. punkts “Priekšlikums Padomes un Eiropas Parlamenta Regulai, ar ko groza vairākas regulas attiecībā uz zvejas kontroles nosacījumiem”
Vispārējā pieeja
2018. gada 30. maijā Komisija izplatīja priekšlikumu Eiropas Parlamenta un Padomes regulai, ar ko groza Padomes Regulu (EK) Nr. 1224/2009 un attiecībā uz zivsaimniecības kontroli groza Padomes Regulas (EK) Nr. 768/2005, (EK) Nr. 1967/2006, (EK) Nr. 1005/2008 un Eiropas Parlamenta un Padomes Regulu (ES) 2016/1139 (turpmāk – regulas priekšlikums). 
[bookmark: _Hlk74725006]Priekšlikums paredz pārskatīt zvejas kontroles sistēmu un pielāgot to kopējās zivsaimniecības politikas (turpmāk – KZP) prasībām, lai:
1) novērstu kontroles sistēmas nepilnības saistībā ar KZP un citām ES politikas jomām;
2) vienkāršotu tiesisko regulējumu un samazinātu administratīvo slogu;
3) uzlabotu zivsaimniecības datu un informācijas apmaiņu, īpaši nozvejas datu pieejamību, uzticamību un pilnīgumu;
4) novērstu šķēršļus, kuri kavē noteikumu ievērošanas kultūras attīstību un vienlīdzīgu attieksmi pret uzņēmējiem dalībvalstīs un starp tām.

[bookmark: _Hlk74725047]Pašreizējā ES zvejas kontroles sistēma tika izstrādāta pirms KZP regulas pieņemšanas, tādēļ tā nav pilnībā saskaņota ar KZP sistēmu. Tā nav spējīga efektīvi risināt pašreizējās un turpmākās vajadzības attiecībā uz zvejas datiem un flotes kontroli, izmantot mūsdienīgas un rentablākas kontroles tehnoloģijas un datu apmaiņas sistēmas, kā arī neatbilst esošajai zvejas praksei un metodēm. 
Austrijas, Rumānijas, Somijas, Horvātijas, Vācijas un Portugāles prezidentūras laikā Padomes darba grupās notika intensīvas diskusijas par regulas priekšlikumu, un to rezultātā dalībvalstis ir vienojušās par vairākumam valstu pieņemamu kompromisu Padomes vispārējai pieejai. Prezidentūra aicina ministrus MP apstiprināt regulas priekšlikuma vispārējo pieeju. 

Latvijas nostāja
[bookmark: _Hlk74725164]Latvija arī iepriekš ir atbalstījusi nepieciešamību pārskatīt zvejas kontroles sistēmu ES, jo esošā kontroles sistēma un metodoloģijas ir novecojušas un efektīvi nerisina vajadzības attiecībā uz zvejas datiem un zvejas flotes kontroli. 
Latvija atbalsta gala kompromisa apstiprināšanu pašreizējā redakcijā un uzskata, ka tas veicinās esošās kontroles sistēmas pilnveidošanu un atbalsta ierosinājumu aicināt Padomi apstiprināt vispārējo pieeju.
Vienlaikus Latvija uzskata, ka Kontroles regulas priekšlikums veicinās KZP īstenošanu, proti, nodrošinot efektīvu zvejas kontroli, tiks panākts, ka zveja notiek maksimālā ilgtspējīgas ieguves apjomā, samazinātas nevēlamās nozvejas, izskausti nozveju izmetumi, kā arī vienkāršotas spēkā esošās regulas. 

Darba kārtības 8. punkts “Kopējās lauksaimniecības politikas reformas pakete laikaposmam pēc 2020. gada”
Politikas debates
2018. gada 1. jūnijā Komisija publicēja regulu priekšlikumu pakotni, kas regulēs Kopējo lauksaimniecības politiku (turpmāk – KLP) saistībā ar nākamo ES Daudzgadu budžetu (2021–2027). Tā ietver:
1. KLP Stratēģisko plānu regulu par tiešajiem maksājumiem, nozariskajām intervencēm un lauku attīstības pasākumiem (turpmāk – KLP Stratēģisko plānu regula);
1. KLP Finansēšanas, pārvaldības un uzraudzības regulu (turpmāk – Horizontālā regula);
1. Lauksaimniecības produktu kopējās tirgus organizācijas regulu (turpmāk –TKO regula).
2020. gada 19.–20. oktobra ES Lauksaimniecības un zivsaimniecības Ministru padomes sanāksmē tika panākta Padomes kopēja nostāja par visām trīs regulām. Tā dod Padomei politiskas pilnvaras vest sarunas ar Eiropas Parlamentu, lai panāktu gala vienošanos par nākotnes KLP.
Līdz šim notikuši desmit KLP Stratēģisko plānu regulas trialogi, seši Horizontālās regulas trialogi un seši TKO regulas trialogi. Sarunas ir ļoti sarežģītas, jo vairākos būtiskos KLP jautājumos institūcijām ir atšķirīgas vai pat pretējas nostājas, piemēram, par KLP zaļās arhitektūras elementiem, atšķirīgām definīcijām, KLP ieviešanas modeli. Eiropas Parlaments ir arī ierosinājis vairākus jaunus priekšlikumus, par kuriem dalībvalstīm (Padomei) vēl ir jāpanāk kompromiss, piemēram, nodarbinātības normatīvo aktu iekļaušana KLP (angļu val. – social conditionality).
Portugāles prezidentūra š. g. 25.–26. maijā rīkoja trialogu ar augsta līmeņa amatpersonu piedalīšanos un cerēja tajā panākt ievērojamu progresu sarunu virzībā. Tomēr vienošanās tā arī netika panākta. Tādējādi Portugāles prezidentūra jūnija MP lūdz ministrus vēlreiz izteikties par tiem svarīgākajiem jautājumiem, lai, iespējams, panāktu vienošanos ar Eiropas Parlamentu līdz Portugāles prezidentūras beigām.

[bookmark: _Hlk74652303]Latvijas nostāja
Par Latvijai būtiskākajiem jautājumiem, par kuriem joprojām nav panākta vienošanās ar Eiropas Parlamentu.

Stratēģisko plānu regula

1. Zaļās arhitektūras elementi
(a) Nosacījumu sistēma: Latvijai ir vairākas iebildes par dažiem nosacījumu sistēmas Labas lauksaimniecības un vides stāvokļa nosacījumiem (LLVS):
· LLVS 2 (kūdrāju un mitrzemes aizsardzība). Latvija atkārtoti atgādina, ka šo standartu nebūs iespējams ieviest no 2023. gada, jo nepieciešama izpēte un lauksaimniecības zemēs esošo organisko augšņu vēsturisko karšu atjaunošana, bet tas prasa resursus un laiku. Savukārt novecojuši dati var radīt ienākumu zaudējumu lauksaimniekiem.
· LLVS 7 (minimāls augsnes pārklājums visjūtīgākajā periodā). Latvija neatbalsta nosacījumu, ka augsni nevar atstāt kailu. Prasības nodrošināšana visai lauksaimniecības zemei radīs kritisku situāciju ziemeļu valstīs;
· LLVS 8 (kultūraugu dažādošana un augsnes potenciāla saglabāšana). Latvija uzskata, ka ir jāsaglabā iespēja nosacījumu īstenot, arī piemērojot kultūraugu dažādošanas praksi (saimniecībā tiek audzēti vairāki kultūraugi, galvenajam kultūraugam nepārsniedzot 75 %), jo tikai augu maiņa (tā nodrošina, ka pēc noteiktā laika laukā tiek sēts cits kultūraugs) ir ļoti ierobežojošs nosacījums. Tāpat ir jāsaglabā atbrīvojums aramzemes platībām līdz 10 hektāriem.

(b) Minimālā finansējuma iezīmēšana ekoshēmās
Latvija uzskata, ka noteiktajam finansējuma procentam, kas iezīmēts zaļajiem pasākumiem, ir jābūt ne lielākam par Padomes vispārējā nostājā noteiktajiem 20 procentiem, īpaši dalībvalstīm, kurām tiešie maksājumi ir zem ES vidējā līmeņa.

2. Tiešo maksājumu griesti 
Latvija uzskata, ka ir jāsaglabā griestu un degresivitātes brīvprātīga īstenošana. Nosacījumiem ir jābūt saskaņā ar 2020. gada 21. jūlija Eiropadomes lēmumu: tiešo maksājumu griestu piemērošana lielajiem atbalsta saņēmējiem ir ieviešama brīvprātīgi, sākot no 100 000 EUR. Tie jāattiecina tikai uz ilgtspēju sekmējošu ienākumu pamatatbalstu, un, piemērojot griestus, dalībvalstij no ilgtspēju sekmējoša ienākumu pamatatbalsta drīkst atņemt visas ar darbaspēku saistītās izmaksas.

[bookmark: _Hlk72321051][bookmark: _Hlk74651829]3. Nodarbinātības regulējuma (social conditionality) ietveršana KLP
Latvija uzskata, ka darba tiesisko attiecību, darba aizsardzības (tostarp to, kas izriet no ES un starptautiskajiem dokumentiem), nodokļu un sociālās apdrošināšanas tiesību aktu prasības ir būtiski ievērot visās nozarēs, tostarp lauksaimniecībā, tā nodrošinot kvalitatīvas darbavietas. Tomēr Latvija uzskata, ka Eiropas Parlamenta priekšlikums sniedzas ārpus KLP un tā administrēšanā iesaistītajām struktūrām. 
Tāpēc, ievērojot sagatavošanas stadiju, kādā atrodas KLP Stratēģiskais plāns, un termiņu tā iesniegšanai Komisijā, Latvija uzskata, ka sociālā dimensijas sasaiste ar KLP ir sasteigta un nosacījumu ieviešana var nesniegt gaidīto rezultātu. 
[bookmark: _Hlk74725402]Ja Eiropas Parlaments ir gatavs piekāpties kādā citā no Latvijai kritiski svarīgiem punktiem, tad Latvija kompromisa vārdā varētu atbalstīt Prezidentūras kompromisa piedāvājumu, ieviešot jauno pieeju ne ātrāk kā ar 2025. gadu un sasaistot KLP atbalsta piešķiršanu ar piedāvātajām trim direktīvām darba nosacījumu, darba drošības un veselības un minimālo nosacījumu darba aprīkojuma izmantošanai jomā.

[bookmark: _Hlk74725434]4. Vides un klimata minimālā ieguldījumu sliekšņa noteikšana lauku attīstībā
Latvija uzskata, ka KLP ir jāatspoguļo virzība uz Eiropas zaļā kursā iezīmēto ceļu uz klimatneitralitāti līdz 2050. gadam. Latvija varētu atbalstīt Prezidentūras kompromisa piedāvājumu, ja tiek paredzēta atkāpe un saglabāts šajā periodā noteiktais 30 % slieksnis tām dalībvalstīm, kurām 66. pantā minētais atbalsts (platības, kurās ir dabiski vai citi platībatkarīgi ierobežojumi) KLP netiek paredzēts. Latvija neturpina īstenot minēto pasākumu Eiropas Lauksaimniecības fonda lauku attīstībai atbalsta pasākumos, ņemot vērā šī pasākuma nozīmīgo finanšu apmēru un lauku attīstībai pieejamo finansējumu novirzot citu mērķtiecīgu atbalsta pasākumu īstenošanai.

II. Latvijas delegācija

Delegācijas vadītājs: 	Kaspars Gerhards, Zemkopības ministrs; 
Delegācijas dalībnieki:	Pārsla Rigonda Krieviņa, Zemkopības ministrijas valsts sekretāra vietniece;
Jānis Briedis, Starptautisko lietu un stratēģijas analīzes departamenta direktors;
Dace Arāja, Zemkopības ministrijas nozares padomniece LR Pastāvīgajā pārstāvniecībā ES;
Ilze Lāce, Zemkopības ministrijas nozares atašejs LR Pastāvīgajā pārstāvniecībā ES;
Ģirts Stenders, Zemkopības ministrijas nozares padomnieks LR Pastāvīgajā pārstāvniecībā ES;
Ričards Derkačs, Zemkopības ministrijas nozares padomnieks LR Pastāvīgajā pārstāvniecībā ES.



Zemkopības ministrs						K. Gerhards 

